PATVIRTINTA

Rokiškio rajono savivaldybės tarybos

2024 m. gegužės 30 d. sprendimu Nr. TS-224

**ROKIŠKIO RAJONO SAVIVALDYBĖS TARYBOS ETIKOS KOMISIJOS**

**2023 M. VEIKLOS ATASKAITA**

Rokiškio rajono savivaldybės tarybos naujos kadencijos Etikos komisijos sudėtis buvo patvirtinta Rokiškio rajono savivaldybės tarybos 2023 m. gegužės 25 d. sprendimu Nr. TS-148 „Dėl Rokiškio rajono savivaldybės tarybos Etikos komisijos sudarymo“, šiuo sprendimu buvo patvirtinti ir komisijos nuostatai. Rokiškio rajono savivaldybės tarybos 2023 m. birželio 29 d. sprendimu Nr. TS-233 „Dėl Rokiškio rajono savivaldybės tarybos Etikos komisijos pirmininko pavaduotojo skyrimo“ komisijos pirmininko pavaduotoju paskirtas Tadas Barauskas.

2023 m. naujos tarybos kadencijos Etikos komisijos sudėtis:

Raimonda Stankevičiūtė-Vilimienė – komisijos pirmininkė, savivaldybės tarybos mažumos

atstovė;

Tadas Barauskas – komisijos pirmininko pavaduotojas, savivaldybės tarybos daugumos atstovas;

Virgilijus Dambrauskas – savivaldybės tarybos daugumos atstovas;

Vismantė Griškevičienė – bendruomenės atstovė – seniūnaitė;

Jolita Ivanauskienė – bendruomenės atstovė – seniūnaitė;

Rima Juozapavičienė – bendruomenės atstovė – seniūnaitė;

Arvydas Kazlauskas – bendruomenės atstovas – seniūnaitis;

Lina Meilutė-Datkūnienė – savivaldybės tarybos mažumos atstovė;

Vytautas Saulis – savivaldybės tarybos daugumos atstovas;

Ala Skėterienė – bendruomenės atstovė – seniūnaitė;

Danutė Vaičiulienė – bendruomenės atstovė – seniūnaitė

Etikos komisija 2023 m. sušaukė 1 posėdį (2023 m. birželio 22 d. Nr. EV-3). Jame savivaldybės tarybai pasiūlyta Etikos komisijos pirmininko pavaduotojo kandidatūra, analizuoti teisės aktai, reglamentuojantys Etikos komisijos veiklą, susitarta posėdžiams planuoti penktadienio dieną prieš tarybos posėdžių savaitę, jeigu tarybos nariai kreiptųsi rekomendacijos dėl nusišalinimo nuo klausimų, kurie numatyti tarybos posėdžio darbotvarkėje.

Per 2023 m. naujos kadencijos laikotarpį savivaldybės tarybos nariai dėl rekomendacijos nusišalinti nuo tarybos klausimų į Etikos komisiją nesikreipė.

Per 2023 m. naujos kadencijos laikotarpį nebuvo savivaldybės tarybos narių, kurie be pateisinamos priežasties iš eilės praleido 3 ar daugiau savivaldybės tarybos posėdžius.

Per 2023 m. naujos kadencijos laikotarpį Etikos komisija tiesiogiai negavo savivaldybės tarybos narių, tarnautojų ir rajono gyventojų skundų. Tačiau visi savivaldybės tarybos nariai gavo 2023-10-26 piliečio Lino Petkevičiaus pasiūlymą ir pastabas. Rašto adresatų sąraše buvo nurodytas konkretus savivaldybės tarybos Kontrolės komitetas, todėl, nesant šio komiteto sprendimo, Etikos komisija rašte išdėstytų pastabų 2023 m. nesvarstė.

Etikos komisijos pirmininkas, ieškodamas veiklos modelio, kaip efektyviai vykdyti komisijai nustatytas funkcijas – prižiūrėti, kaip meras ir tarybos nariai laikosi teisės aktų, reglamentuojančių jų veiklą ir elgesį, bei analizuoti tarybos narių nedalyvavimo tarybos, komitetų, komisijų posėdžiuose priežastis, savo iniciatyva kreipėsi į savivaldybės administracijos direktorių, kad Etikos komisijai būtų pateiktos savivaldybės tarybos sudarytų komitetų, komisijų tarybų protokolų kopijos. Savivaldybės administracijos direktorius atsakydamas rekomendavo kreiptis tiesiogiai į komisijų, tarybų ir komitetų pirmininkus.

Etikos komisija, analizavusi naujos kadencijos tarybos narių 2023 m. aktyvumo duomenis ir palyginusi su protokoluose teikiama informacija, pastebėjo, kad informacija apie posėdžiuose nedalyvavusius savivaldybės tarybos narius nurodoma skirtingai. Todėl komitetų, tarybų, komisijų vadovus prašome užtikrinti, kad protokoluose ši informacija būtų pateikta taip, kad būtų užfiksuotas faktas, ar narys nedalyvauja informavęs pirmininką ir nurodęs priežastį.

Etikos komisijos informacija ir protokolai skelbiami savivaldybės tinklalapyje adresu:   
<https://rokiskis.lt/administracine-informacija/korupcijos-prevencija/etikos-komisija/>